อาลิง โฮลัน

**อาลิง เบราต์ โฮลัน** (, เดิมสะกดว่า , ; เกิด 21 กรกฎาคม ค.ศ. 2000) เป็นนักฟุตบอลชาวนอร์เวย์ ปัจจุบันเล่นในตำแหน่งกองหน้าให้แก่แมนเชสเตอร์ซิตี สโมสรในพรีเมียร์ลีก และทีมชาตินอร์เวย์ ได้รับการยกย่องให้เป็นหนึ่งในผู้เล่นที่ดีที่สุดในโลก รวมทั้งเป็นผู้เล่นชาวนอร์เวย์ที่ดีที่สุดตลอดกาล มีจุดเด่นในด้านการทำประตู ความเร็ว ความแข็งแรง การหาพื้นที่ และจังหวะจบสกอร์ในกรอบเขตโทษ 
 
โฮลันเริ่มต้นอาชีพกับสโมสรในบ้านเกิดอย่างบรีเนอใน ค.ศ. 2016 และย้ายไปม็อลเดอในปีถัดมา เขาลงเล่นให้กับม็อลเดอสองปีก่อนที่จะเซ็นสัญญากับเร็ดบุลซัลทซ์บวร์คในออสเตรียเมื่อเดือนมกราคม ค.ศ. 2019 เขาพาทีมชนะเลิศออสเตรียนบุนเดิสลีกาสองสมัย และออสเตรียนคัพหนึ่งสมัย และในยูฟ่าแชมเปียนส์ลีก ฤดูกาล 2019–20 เขาเป็นผู้เล่นดาวรุ่งคนแรกที่ทำประตูในยูฟ่าแชมเปียนส์ลีกได้ถึงห้านัดติดต่อกัน ในเดือนธันวาคม ค.ศ. 2019 โฮลันย้ายไปโบรุสซีอาดอร์ทมุนท์ ซึ่งเขาประสบความสำเร็จกับการทำประตูในยูฟ่าแชมเปียนส์ลีกจนกลายเป็นผู้เล่นดาวรุ่งคนที่สองที่ทำ 10 ประตูในรายการนี้ เขาชนะเลิศการแข่งขันเดเอ็ฟเบ-โพคาล ฤดูกาล 2020–21 และได้รับรางวัลผู้เล่นยอดเยี่ยมแห่งปีของบุนเดิสลีกา และย้ายไปแมนเชสเตอร์ซิตีใน ค.ศ. 2022 ด้วยค่าตัว 60 ล้านยูโร (51.2 ล้านปอนด์) ถือเป็นกำลังสำคัญในการพาสโมสรชนะเลิศเทรเบิลในฤดูกาลแรก รวมถึงการทำ 52 ประตูรวมทุกรายการซึ่งเป็นสถิติใหม่ของผู้เล่นพรีเมียร์ลีก ส่งผลให้โฮลันได้รับรางวัลผู้เล่นดาวรุ่งยอดเยี่ยม และผู้เล่นยอดเยี่ยมประจำฤดูกาล โดยเป็นผู้เล่นคนแรกที่คว้าสองรางวัลดังกล่าวได้ในฤดูกาลเดียวกัน เขายังเป็นผู้เล่นที่ทำประตูมากที่สุดตลอดกาลเป็นอันดับ 4 ของแมนเชสเตอร์ซิตี  

โฮลันได้รับรางวัลเกียรติประวัติส่วนตัวและทำลายสถิติในการทำประตูหลายรายการ เขาคว้ารางวัลโกลเดินบอย 2020 และมีชื่อติดทีมยอดเยี่ยมของฟิฟโปรใน ค.ศ. 2021–2024 เขาทำลายสถิติการทำประตูหลายรายการในพรีเมียร์ลีก รวมถึงการทำประตูมากที่สุดต่อหนึ่งฤดูกาล, เป็นผู้เล่นที่ทำแฮตทริกแปดครั้งเร็วที่สุด และเป็นผู้เล่นคนแรกที่ทำแฮตทริกในเกมเหย้า 3 นัดติดต่อกัน และใน ค.ศ. 2023 เขาได้รับรางวัลผู้ทำประตูสูงสุดประจำฤดูกาลของพรีเมียร์ลีก, รางวัลรองเท้าทองคำยุโรป และถ้วยรางวัลแกร์ท มึลเลอร์ ตามด้วยรางวัลนักฟุตบอลชายแห่งปีของยูฟ่า, นักฟุตบอลยอดเยี่ยมของสหพันธ์ประวัติศาสตร์และสถิติฟุตบอลนานาชาติ และอันดับสองในการประกาศรางวัลบาลงดอร์ 2023 ต่อมาใน ค.ศ. 2025 โฮลันกลายเป็นผู้เล่นที่ทำประตูได้มากที่สุดจากการลงสนาม 100 นัดแรกในพรีเมียร์ลีก และใน ค.ศ. 2026 เขาเป็นผู้เล่นที่ใช้เวลาน้อยที่สุดที่ทำ 100 ประตูในพรีเมีนร์ลีก จากการลงสนาม 111 นัด 

ในการลงเล่นทีมชาติ โฮลันเคยรับใช้ทีมเยาวชนของนอร์เวย์ในหลายรุ่นอายุ มีผลงานโดดเด่นคือรางวัลรองเท้าทองคำจากการทำเก้าประตูในหนึ่งนัดซึ่งเป็นสถิติใหม่ในฟุตบอลโลกเยาวชนอายุไม่เกิน 20 ปี 2019 เขาลงเล่นให้กับทีมชาติชุดใหญ่ครั้งแรกใน ค.ศ. 2019 ด้วยวัย 18 ปี ปัจจุบันเขาเป็นผู้ทำประตูสูงสุดตลอดกาลของทีมชาตินอร์เวย์

## ชีวิตช่วงต้น
โฮลันเกิดในวันที่ 21 กรกฎาคม ค.ศ. 2000 ที่ลีดส์ ประเทศอังกฤษ ซึ่งอัลฟ์-อิงเก้ โฮลัน บิดาของเขา เป็นนักฟุตบอลที่กำลังลงเล่นในพรีเมียร์ลีกในตอนนั้น ต่อมาใน ค.ศ. 2004 เขาย้ายไปบ้านเกิดของพ่อแม่ที่บรีเนอ ประเทศนอร์เวย์ ตอนอายุ 3 ขวบ

## สโมสรอาชีพ
### บรีเนอ
โฮลันเริ่มเล่นให้กับทีมเยาวชนของบรีเนอในวัยห้าขวบ ในบทสัมภาษณ์ของ *โกล*  Alf Ingve Berntsen อดีตผู้ฝึกสอนทีมเยาวชนของโฮลัน พูดถึงพรสวรรค์ในวัยเด็กของเขาว่า:

ระหว่างฤดูกาล 2015–16 โฮลันได้เล่นให้กับทีมสำรองของบรีเนอ เขาทำผลงานได้อย่างน่าประทับใจโดยยิง 18 ประตูจาก 14 นัด เดือนพฤษภาคม ค.ศ. 2016 Gaute Larsen ถูกไล่ออกจากตำแหน่งผู้จัดการทีมบรีเนอ และ Berntsen ผู้ฝึกสอนทีมเยาวชนได้เลื่อนขึ้นมาทำหน้าที่รักษาการ เนื่องจาก Berntsen ได้ทำงานร่วมกับโฮลันในชุดเยาวชนหลายรุ่นอายุ ผู้จัดการทีมชั่วคราวคนนี้จึงดึงโฮลันขึ้นมาเล่นในทีมชุดใหญ่แม้ว่าเขาจะมีอายุเพียง 15 ปี 9 เดือนก็ตาม เขาลงเล่นนัดแรกให้กับทีมชุดใหญ่ในลีกระดับสองนัดที่พบกับ Ranheim เมื่อวันที่ 12 พฤษภาคม ค.ศ. 2016 

หลังจากที่วางตำแหน่งปีกให้กับโฮลันในช่วงแรก Berntsen ได้ย้ายเขาไปเล่นในตำแหน่งกองหน้าตัวเป้าในอีกไม่กี่นัดถัดมา โฮลันลงเล่นให้กับบรีเนอทั้งสิ้น 16 นัด แม้ว่าเขาจะยังไม่ประสบความสำเร็จในด้านการทำประตูในฤดูกาลกับบรีเนอ แต่เขาก็ได้รับข้อเสนอจากเทเอ็สเก 1899 ฮ็อฟเฟินไฮม์ จากเยอรมนี ก่อนที่จะย้ายไปม็อลเดอ ซึ่งอยู่ภายใต้การคุมทีมของอดีตผู้เล่นชาวนอร์เวย์ อูเลอ กึนนาร์ ซูลชาร์

### ม็อลเดอ
#### ฤดูกาล 2017
วันที่ 1 กุมภาพันธ์ ค.ศ. 2017 ม็อลเดอประกาศว่าได้เซ็นสัญญากับโฮลัน เขาลงเล่นนัดแรกให้กับสโมสรเมื่อวันที่ 26 เมษายน ค.ศ. 2017 ในนอร์เวเจียนคัพนัดที่พบกับโวลดา ซึ่งเขาสามารถทำประตูแรกให้กับสโมสร ช่วยให้ทีมชนะ 3–2 เขาลงเล่นนัดแรกในลีกเมื่อวันที่ 4 มิถุนายน ค.ศ. 2017 โดยลงเล่นเป็นตัวสำรองในนาทีที่ 71 ในการพบกับซาร์ปสเบิร์ก 08 เขาได้รับใบเหลืองหลังจากที่ลงสนามเพียง 65 วินาที อย่างไรก็ตาม เขาสามารถทำประตูชัยในนาทีที่ 77 ซึ่งเป็นประตูแรกที่เขาทำได้ในเอลีเตอเซเรียน ต่อมา เขาทำประตูที่สองในลีกของฤดูกาลเมื่อวันที่ 17 กันยายน โดยเป็นประตูชัยช่วยให้ทีมเอาชนะไวกิง 3–2 แต่เขาถูกวิพากย์วิจารณ์จากเพื่อนร่วมทีม Björn Bergmann Sigurðarson ถึงการฉลองการทำประตูต่อหน้าผู้สนับสนุนไวกิง โฮลันจบฤดูกาลแรกกับม็อลเดอด้วยการทำ 4 ประตูจากการลงเล่น 20 นัด

#### ฤดูกาล 2018
thumb|upright|โฮลันลงเล่นให้กับม็อลเดอใน ค.ศ. 2018
วันที่ 1 กรกฎาคม ค.ศ. 2018 โฮลันทำคนเดียวสี่ประตูภายใน 21 นาทีแรกของเกม ช่วยให้ทีมบุกเอาชนะบรันน์ 4–0 ทำลายสถิติไร้พ่ายในลีกของเจ้าบ้าน ในนัดนั้น เขาทำแฮตทริกภายในเวลา 11 นาที 2 วินาที และทำครบสี่ประตูภายในเวลา 17 นาที 4 วินาที ทีมงานแมวมองของแมนเชสเตอร์ยูไนเต็ดก็มารับชมเกมนัดนี้ด้วย ผู้จัดการทีมม็อลเดอ อูเลอ กึนนาร์ ซูลชาร์ เปรียบเทียบรูปแบบการเล่นของโฮลันว่าคล้ายกับของโรเมลู ลูกากู และเปิดเผยว่า สโมสรได้ปฏิเสธข้อเสนอซื้อตัวโฮลันจากสโมสรต่าง ๆ

นัดถัดมา วันที่ 8 กรกฎาคม โฮลันทำสองประตูและหนึ่งแอสซิสต์ช่วยให้ทีมเอาชนะโบเลเรงกา 5–1 เขาทำประตูในยูฟ่ายูโรปาลีก ช่วยให้ม็อลเดอเอาชนะลาชี 3–0 เมื่อวันที่ 26 กรกฎาคม โฮลันพลาดการลงเล่นในลีกสามนัดสุดท้ายเนื่องจากอาการข้อเท้าแพลง ผลงานของเขาในลีกฤดูกาล 2018 ทำให้เขาได้รับรางวัลผู้เล่นหน้าใหม่ยอดเยี่ยมแห่งปีของเอลีเตอเซเรียน เขาจบฤดูกาล 2018 ด้วยการเป็นผู้ทำประตูสูงสุดของม็อลเดอจากการทำ 16 ประตูจากการลงเล่น 30 นัดจากทุกรายการ

ฟิล เฮย์ จาก*[[ดิแอธเลติก]]* เปิดเผยว่า ก่อนที่โฮลันจะย้ายไปเร็ดบุลซัลทซ์บวร์ค เขาเคยได้รับข้อเสนอจากลีดส์ยูไนเต็ดในแชมเปียนชิปของอังกฤษ

### เร็ดบุลซัลทซ์บวร์ค
[thumb|upright=0.65|โฮลันเล่นให้กับซัลทซ์บวร์คใน[ยูฟ่าแชมเปียนส์ลีกเมื่อเดือนกันยายน ค.ศ. 2019]]

วันที่ 19 สิงหาคม ค.ศ. 2018 สโมสรเร็ดบุลซัลทซ์บวร์คในออสเตรียนบุนเดิสลีกาประกาศว่าโฮลันจะย้ายมาร่วมทีมในวันที่ 1 มกราคม ค.ศ. 2019 โดยจะเซ็นสัญญาห้าปี วันที่ 19 กรกฎาคม ค.ศ. 2019 โฮลันทำแฮตทริกแรกให้กับสโมสรในออสเตรียนคัพนัดที่เอาชนะ SC-ESV Parndorf 7–1 ต่อมาในวันที่ 10 สิงหาคม เขาทำแฮตทริกแรกในออสเตรียนบุนเดิสลีกาช่วยให้ทีมเอาชนะ Wolfsberger AC 5–2 ต่อมาเขาทำแฮตทริกที่สามให้กับสโมสรเมื่อวันที่ 14 กันยายน ช่วยให้ทีมเอาชนะ TSV Hartberg 7–2 เขาทำ 11 ประตูจากการลงเล่นเพียง 7 นัด ซึ่งเป็นสถิติสูงสุดในฤดูกาลนั้น สามวันถัดมา เขาลงเล่นครั้งแรกในยูฟ่าแชมเปียนส์ลีก ฤดูกาล 2019–20 และทำแฮตทริกที่สี่กับสโมสร ช่วยให้เอาชนะเคงก์

ฮาลันเป็นผู้เล่นดาวรุ่งคนที่สองในยูฟ่าแชมเปียนส์ลีกที่ทำประตูในสามนัดแรกที่ได้ลงเล่นในรายการนี้ครบทุกนัด ต่อจากการีม แบนเซมา โดยฮาลันทำหนึ่งประตูใส่ลิเวอร์พูลและทำสองประตูใส่นาโปลี หกประตูของเขาในสามนัดแรกที่ลงเล่นนับเป็นสถิติสูงสุดของแชมเปียนส์ลีก ต่อมาเมื่อเขาทำหนึ่งประตูในนาโปลี เขากลายเป็นผู้เล่นดาวรุ่งคนแรกที่ทำประตูครบทั้งสี่นัดแรกที่ลงเล่นในรายการแข่งขัน และเป็นผู้เล่นคนที่สี่ทำสถิตินี้ได้หากนับรวมทุกอายุ ต่อจากเซการ์ลูส, อาเลสซันโดร เดล ปีเอโร และดิเอโก โกสตา วันที่ 27 พฤศจิกายน เขาทำอีกหนึ่งประตูใส่เคงก์ ทำให้เขากลายเป็นผู้เล่นคนที่หกที่ทำประตูในรายการนี้ได้ถึงห้านัดติดต่อกัน ต่อจาก เดล ปีเอโร, เซอร์ฮิว เรบรอฟ, เนย์มาร์, คริสเตียโน โรนัลโด และรอแบร์ต แลวันดอฟสกี

### โบรุสซีอาดอร์ทมุนท์

โฮลันย้ายไปโบรุสซีอาดอร์ทมุนท์ในบุนเดิสลีกาของเยอรมนีเมื่อสองวันก่อนที่ตลาดซื้อ-ขายฤดูหนาวประจำเดือนมกราคม ค.ศ. 2020 จะเปิด ค่าตัวที่ได้รับรายงานอยู่ที่ 20 ล้านยูโร เขาเซ็นสัญญากับสโมสรสี่ปีครึ่ง เขาลงเล่นนัดแรกให้กับสโมสรในนัดที่พบกับเอาคส์บวร์คเมื่อวันที่ 18 มกราคม ค.ศ. 2020 โดยลงเล่นเป็นตัวสำรองในนาทีที่ 56 และทำแฮตทริกภายในเวลาเพียง 23 นาที ช่วยให้ทีมชนะ 5–3 เขากลายเป็นผู้เล่นคนที่สองของดอร์ทมุนท์ที่ทำสามประตูในนัดแรกที่ลงเล่นในบุนเดิสลีกา ต่อจากปีแยร์-แอเมอริก โอบาเมอย็องก์ ในนัดที่สองที่ลงเล่นให้กับดอร์ทมมุนท์ เมื่อวันที่ 24 มกราคม พบกับแอร์สเทอ เอ็ฟเซ เคิลน์ โฮลันลงเล่นเป็นตัวสำรองอีกครั้งในนาทีที่ 65 และทำประตูแรกหลังจากที่ลงสนามเพียง 12 นาที ก่อนที่จะทำประตูที่สองในอีก 10 นาทีถัดมา ช่วยให้ทีมของเขาเอาชนะ 5–1 โฮลันกลายเป็นผู้เล่นคนแรกในบุนเดิสลีกาที่ทำ 5 ประตูจากการลงเล่นในสองนัดแรก เช่นเดียวกันกับผู้เล่นที่ทำถึง 5 ประตูในรายการนี้ได้เร็วที่สุด (56 นาที) วันที่ 18 กุมภาพันธ์ ค.ศ. 2020 โฮลันทำสองประตูช่วยให้ทีมเปิดบ้านเอาชนะปารีแซ็ง-แฌร์แม็ง 2–1 ในเลกแรกของยูฟ่าแชมเปียนส์ลีก รอบ 16 ทีมสุดท้าย ดาวรุ่งชาวนอร์เวย์ทำ 10 ประตูในแชมเปียนส์ลีกจากการลงเล่นเพียง 8 นัด แบ่งเป็น 8 ประตูกับเร็ดบุลซัลทซ์บวร์ค และ 2 ประตูกับโบรุสซีอาดอร์ทมุนท์

เมื่อบุนเดิสลีกากลับมาแข่งใหม่อีกครั้ง หลังจากหยุดพักไปเนื่องจากการระบาดทั่วของไวรัสโคโรนา โฮลันทำประตูแรกหลังพักลีก ช่วยให้ทีมเอาชนะชัลเคอ 04 4–0 เมื่อวันที่ 16 พฤษภาคม ประตูนี้เป็นประตูที่ 10 ของเขาในบุนเดิสลีกา วันที่ 20 มิถุนายน ค.ศ. 2020 โฮลันทำสองประตูช่วยให้ทีมเอาชนะแอร์เบ ไลพ์ซิช 2–0 ทำให้ดอร์ทมุนท์ได้สิทธิ์เข้าร่วมแข่งขันยูฟ่าแชมเปียนส์ลีกฤดูกาลถัดไป

### แมนเชสเตอร์ซิตี

#### ฤดูกาล 2022–23: ทำลายสถิติหลายรายการ และคว้าแชมป์ 3 ถ้วยใหญ่

ในวันที่ 10 พฤษภาคม ค.ศ. 2022 ทางสโมสรฟุตบอลแมนเชสเตอร์ซิตีประกาศว่าได้ทำการเซ็นสัญญาโฮลันด้วยค่าฉีกสัญญา 60 ล้านยูโร จากนั้นในวันที่ 13 มิถุนายน ทางสโมสรประกาศอย่างเป็นทางการว่าโฮลันจะเข้าร่วมสโมสรในวันที่ 1 กรกฎาคม โดยมีระยะเวลาสัญญาจ้าง 5 ปี

โฮลันลงสนามนัดแรกในการแข่งขันเอฟเอคอมมิวนิตีชีลด์ 2022 ซึ่งเขาลงเล่นครบ 90 นาที และแมนเชสเตอร์ซิตีแพ้ลิเวอร์พูล 1–3 ในวันที่ 7 สิงหาคม ค.ศ. 2022 เขาลงสนามนัดแรกในพรีเมียร์ลีกและทำสองประตูในนัดที่แมนเชสเตอร์ซิตีบุกไปชนะเวสต์แฮมยูไนเต็ด 2–0 ถัดมา ในวันที่ 27 สิงหาคม ค.ศ. 2022 เขาทำแฮตทริกครั้งแรกในพรีเมียร์ลีกได้ ในนัดที่ทีมเอาชนะคริสตัลพาเลซ 4–2 ตามด้วยการทำแฮตทริกอีกครั้งในอีกสี่วันถัดมา ในนัดที่แมนเชสเตอร์ซิตีเอาชนะนอตทิงแฮมฟอเรสต์ 6–0 ส่งผลให้โฮลันกลายเป็นนักเตะที่ใช้เวลาน้อยที่สุดในประวัติศาสตร์พรีเมียร์ลีกที่ทำแฮตทริกได้สองครั้ง ในวันที่ 6 กันยายน ค.ศ. 2022 โฮลันทำสองประตูช่วยให้ทีมบุกไปชนะเซบิยา 4–0 ในรอบแบ่งกลุ่มยูฟ่าแชมเปียนส์ ส่งผลให้เขาเป็นผู้เล่นคนแรกที่ทำ 25 ประตูจากการลงสนาม 20 นัดในรายการนี้ ก่อนจะคว้ารางวัลผู้เล่นยอดเยี่ยมของพรีเมียร์ลีกประจำเดือนสิงหาคมในวันที่ 16 กันยายน ค.ศ. 2022 ต่อมา ในวันที่ 2 ตุลาคม ค.ศ. 2022 โฮลันสร้างประวัติศาสตร์ด้วยการเป็นนักเตะคนแรกในยุคพรีเมียร์ลีกที่ทำแฮตทริกจากการแข่งขันเกมเหย้า 3 นัดติดต่อกัน ในนัดที่แมนเชสเตอร์ซิตีเปิดบ้านเอาชนะแมนเชสเตอร์ยูไนเต็ด 6–3 รวมทั้งเป็นผู้เล่นที่ใช้เวลาน้อยที่สุดที่ทำแฮตทริกได้สามครั้งในพรีเมียร์ลีก โดยลงสนามไปเพียงแปดนัดทำลายสถิติเดิมของ ไมเคิล โอเวน ที่ใช้เวลาถึง 48 นัดใน ค.ศ. 1998

ต่อมา ในวันที่ 28 ธันวาคม ค.ศ. 2022 โฮลันทำสองประตูช่วยทีมบุกเอาชนะลีดส์ยูไนเต็ด 3–1 ถือเป็นประตูที่ 20 จากการลงสนามเพียง 14 นัด ส่งผลให้เขากลายเป็นผู้เล่นที่ใช้เวลาน้อยที่สุดในการทำ 20 ประตูในพรีเมียร์ลีก ทำลายสถิตของ เควิน ฟิลลิปส์ เขาทำแฮตทริกได้อีกครั้งในวันที่ 22 มกราคม ค.ศ. 2023 นัดที่พบกับ วุลเวอร์แฮมป์ตันวอนเดอเรอส์ ทำให้เขาทำไปถึง 25 ประตูจากการลงสนาม 19 นัด ซึ่งมากกว่าจำนวน 23 ประตูที่สองผู้เล่นอย่าง มุฮัมมัด เศาะลาห์ และ ซน ฮึง-มิน ทำได้ตลอดทั้งฤดูกาล 2021–22  

ในวันที่ 5 มีนาคม ค.ศ. 2023 โฮลันยิงห้าประตูในยูฟ่าแชมเปียนส์ลีกรอบ 16 ทีมสุดท้ายนัดที่เอาชนะแอร์เบ ไลพ์ซิช 7–0 ทาบสถิติของ ลิโอเนล เมสซิ และ ลุยซ์ อาเดรียโน ในการทำประตูมากที่สุดในหนึ่งนัด ส่งผลให้เขาทำประตูรวมทุกรายการในฤดูกาลนี้ให้แมนเชสเตอร์ซิตีไป 39 ประตู ทำลายสถิติตลอดกาลของ ทอมมี จอห์นสัน จำนวน 38 ประตูในฤดูกาล 1928–29 นอกจากนี้ เขายังทำสถิติเป็นผู้เล่นคนที่สาม ต่อจากเมสซิ และ คริสเตียโน โรนัลโด ที่ทำอย่างน้อย 10 ประตูในการแข่งขันยูฟ่าแชมเปียนส์ลีกมากกว่า 1 ฤดูกาล ต่อมาในวันที่ 11 เมษายน ค.ศ. 2023 โฮลันทำหนึ่งประตูในนัดที่ทีมเอาชนะไบเอิร์นมิวนิกในรอบก่อนรองชนะเลิศยูฟ่าแชมเปียนส์ลีก ถือเป็นประตูที่ 45 รวมทุกรายการ ทำลายสถิติจำนวน 44 ประตูของผู้เล่นในพรีเมียร์ลีกที่ทำไว้โดย รืด ฟัน นิสเติลโรย และ เศาะลาห์ ถัดมาอีกสองสัปดาห์ โฮลันทำสองประตูและอีกหนึ่งแอสซิสต์ในนัดที่แมนเชสเตอร์ซิตีเปิดบ้านเอาชนะทีมนำของลีกอย่างอาร์เซนอล 4–1 ลดจำนวนช่องว่างในตารางเหลือเพียงสองคะแนนและซิตียังแข่งน้อยกว่าอีกสองนัด ตามด้วยการทำประตูที่ 50 รวมทุกรายการในนัดที่พบฟูลัม และเขาคว้ารางวัลผู้เล่นยอดเยี่ยมประจำเดือนเมษายนจากผลงานหกประตูและสองแอสซิสต์

ในวันที่ 3 พฤษภาคม ค.ศ. 2023 โฮลันทำประตูที่ 35 ในลีกนัดที่พบเวสต์แฮม ทำลายสถิติเดิมของแอนดรูว์ โคลและเชียเรอร์ที่ทำไว้ 34 ประตู หนึ่งสัปดาห์ถัดมา เขาได้รับรางวัลชนะเลิศนักฟุตบอลแห่งปีของสมาคมผู้สื่อข่าวฟุตบอล ด้วยคะแนนโหวตกว่า 82% เหนือสองผู้เล่นของอาร์เซนอลย่างบูกาโย ซากาและมัตติน เออเดอโกร์ โฮลันเป็นเพียงผู้เล่นคนที่ 4  ที่ได้รับรางวัลในฤดูกาลแรกที่ลงเล่นในพรีเมียร์ลีก โฮลันคว้าแชมป์ใบแรกจากการที่ซิตีชนะเลิศพรีเมียร์ลีกวันที่ 20 พฤษภาคม ค.ศ. 2023 ต่อมา ในวันที่ 24 พฤษภาคม เขาทำได้หนึ่งแอสซิสต์ซึ่งทำให้เขามีผลงานทำประตูและแอสสิสต์ในพรีเมียร์ลีกรวมกันจำนวน 44 ครั้ง ทาบสถิติของกองหน้าตำนานอย่างตีแยรี อ็องรี เขาจบฤดูกาลด้วยการเป็นผู้ทำประตูสูงสุดที่ 36 ประตู และยังคว้ารางวัลรองเท้าทองคำยุโรป พร้อมทั้งทำสถิติใหม่ในการทำประตูสูงสุดต่อหนึ่งฤดูกาลในพรีเมียร์ลีก

โฮลันคว้าถ้วยรางวัลใบที่สองจากการพาทีมเอาชนะแมนเชสเตอร์ยูไนเต็ดในรอบชิงชนะเลิศเอฟเอคัพ 2–1 วันที่ 3 มิถุนายน ค.ศ. 2023 ตามด้วยการพาทีมเอาชนะอินเตอร์มิลานในยูฟ่าแชมเปียนส์ลีก นัดชิงชนะเลิศ 2023 ด้วยผลประตู 1–0 แมนเชสเตอร์ซิตีทำสถิติเป็นสโมสรที่สองของอังกฤษที่ชนะเลิศการแข่งขันสามรายการหลักในฤดูกาลเดียวกัน เขายังจบฤดูกาลด้วยการเป็นผู้ทำประตูสูงสุดในฤดูกาลของยูฟ่าแชมเปียนส์ลีกเป็นครั้งที่สอง และทำสถิติเป็นหนึ่งในสองผู้เล่นร่วมกับลิโอเนล เมสซิ ในการทำประตูสูงสุดในรายการดังกล่าวสองครั้งก่อนอายุครบ 23 ปี เขาคว้ารางวัลนักฟุตบอลยอดเยี่ยมของยูฟ่าในเดือนสิงหาคม โดยมีคะแนนชนะเพื่อนร่วมทีมอย่างเกฟิน เดอ เบรยเนอ

#### ฤดูกาล 2023–24: ฤดูกาลที่สองในอังกฤษ
[thumb|left|180px|โฮลันกับแมนเชสเตอร์ซิตีใน[พรีเมียร์ลีก ฤดูกาล 2023–24|ฤดูกาล 2023–24]]
โฮลันเริ่มต้นพรีเมียร์ลีก ฤดูกาล 2023–24 ด้วยการทำสองประตูพาทีมบุกชนะทีมที่เพิ่งเลื่อนชั้นขึ้นมาอย่างเบิร์นลีย์ หนึ่งวันต่อมา เขาคว้าแชมป์แรกของฤดูกาล และเป็นถ้วยรางวัลใบที่สี่กับซิตี ด้วยการเอาชนะจุดโทษเซบิยาในรายการยูฟ่าซูเปอร์คัพ 2023 โดยโฮลันเป็นผู้ยิงลูกโทษคนแรก ถัดมาในวันที่ 29 สิงหาคม ค.ศ. 2023 เขาคว้ารางวัลนักฟุตบอลยอดเยี่ยมของพีเอฟเอ หลังจากทำแฮตทริกเป็นครั้งที่เจ็ดให้กับซิตี และทำอีกหนึ่งแอสซิสต์ให้เกมที่พบฟูลัมวันที่ 2 กันยายน ค.ศ. 2023 โฮลันสร้างสถิติใหม่ด้วยการเป็นผู้เล่นที่มีส่วนกับประตูของทีมจำนวน 50 ประตู (นับรวมการทำประตูและแอสซิสต์) ด้วยการลงสนามเพียง 39 นัด ทำสถิติเหนือกว่าแอนดรูว์ โคลถึง 4 นัด โฮลันทำไปถึงสิบประตูจากการลงสนาม 11 นัดในลีก รวมถึงการทำสองประตูในนัดที่ซิตีบุกไปชนะแมนเชสเตอร์ยูไนเต็ดด้วยผลประตู 3–0 วันที่ 29 ตุลาคม ค.ศ. 2023

ในวันที่ 30 ตุลาคม ค.ศ. 2023 ในงานประกาศรางวัลบาลงดอร์ 2023 โฮลันได้รับถ้วยรางวัลแกร์ท มึลเลอร์ ต่อมาในวันที่ 25 พฤศจิกายน ค.ศ. 2023 โฮลันกลายเป็นผู้เล่นที่ทำครบ 50 ประตูในพรีเมียร์ลีกได้เร็วที่สุด จากการทำประตูในนัดที่ซิตีเปิดบ้านเสมอลิเวอร์พูล 1–1 โดยโฮลันลงสนามในลีกไปเพียง 48 นัด ทำลายสถิติเดิมของแอนดรูว์ โคล ที่ลงเล่นไป 65 นัด โฮลันได้รับบาดเจ็บบริเวณกระดูกข้อเท้า และต้องพักการลงสนามเป็นเวลาเกือบสองเดือน ทำให้เขาไม่ได้มีส่วนร่วมในการคว้าแชมป์ฟุตบอลชิงแชมป์สโมสรโลก 2023 ก่อนจะกลับมาลงสนามในช่วงปลายเดือนมกราคม ค.ศ. 2024 ในวันที่ 20 กุมภาพันธ์ ค.ศ. 2024 โฮลันทำประตูให้ทีมเปิดบ้านชนะเบรนต์ฟอร์ด 1–0 ส่งผลให้เขากลายเป็นผู้เล่นคนที่สองในประวัติศาสตร์พรีเมียร์ลีก ที่ยิงประตูครบทุกสโมสรที่เขาเคยลงแข่งขันด้วย สัปดาห์ต่อมา โฮลันทำ 5 ประตูช่วยให้ทีมบุกไปชนะลูตันทาวน์ 6–2 ในเอฟเอคัพรอบที่ 5 ทำสถิติเป็นผู้เล่นคนแรกที่ทำห้าประตูในหนึ่งนัดให้แก่สโมสรได้ถึงสองครั้ง และกลายเป็นผู้เล่นคนที่สามของแมนเชสเตอร์ซิตีทำที่ทำ 5 ประตูในเอฟเอฟคัพ ต่อจาก แฟรงค์ โรเบิร์ต ใน ค.ศ. 1926 และ บ็อบบี มาร์แชลล์ ใน ค.ศ. 1930 และถือเป็นผู้เล่นคนแรกนับตั้งแต่จอร์จ เบสต์ ใน ค.ศ. 1970 ที่ทำห้าประตูในการแข่งขันเอฟเอคัพ

ในวันที่ 4 พฤษภาคม ค.ศ. 2024 โฮลันทำ 4 ประตูช่วยให้สโมสรเปิดบ้านเอาชนะวุลเวอร์แฮมป์ตันวอนเดอเรอส์ 5–1 โดยเป็นการทำแฮตทริกครั้งที่สองในพรีเมียร์ลีกฤดูกาลนี้ และเป็นครั้งแรกของปี 2024 ต่อมา เขาทำสองประตูสำคัญให้ทีมบุกไปชนะสเปอร์ 2–0 ในวันที่ 14 พฤษภาคม ค.ศ. 2024 ช่วยให้ซิตีกลับขึ้นไปเป็นทีมนำในตารางโดยเหลือการแข่งขันอีกหนึ่งนัด และเขาคว้าแชมป์พรีเมียร์ลีกร่วมกับสโมสรเป็นฤดูกาลที่สองติดต่อกันในอีก 5 วันถัดมา เขายังมีส่วนร่วมในเอฟเอคัพ รอบชิงชนะเลิศ 2024 ซึ่งซิตีพบกับยูไนเต็ดเป็นปีที่สองติดต่อกัน ก่อนที่ซิตีจะแพ้ด้วยผลประตู 1–2 ผลงานโดยรวมในฤดูกาลนี้ของโฮลันคือการทำ 27 ประตูในลีก และ 38 ประตูรวมทุกรายการ 

#### ฤดูกาล 2024–25: ลงสนามนัดที่ 100, ประตูที่ 100 และสถิติใหม่ในพรีเมียร์ลีก
โฮลันคว้าแชมป์เอฟเอคอมมิวนิตีชีลด์ 2024 ร่วมกับสโมสรจากการชนะจุดโทษแมนเชสเตอร์ยูไนเต็ด ภายหลังเสมอกันในเวลาปกติ 1–1 และเขาเป็นหนึ่งในผู้เล่นที่ยิงจุดโทษเข้า โฮลันลงสนามให้แมนเชสเตอร์ซิตีครบ 100 นัดในการแข่งขันพรีเมียร์ลีกเมื่อวันที่ 18 สิงหาคม ค.ศ. 2024 และทำได้หนึ่งประตูช่วยให้ทีมบุกไปเอาชนะเชลซีด้วยผลประตู 2–0 ในสัปดาห์ต่อมา เขาทำแฮตทริกครั้งแรกของฤดูกาลในนัดที่ซิตีเปิดบ้านเอาชนะทีมน้องใหม่อย่างอิปสวิชทาวน์ 4–1 ซึ่งถือเป็นแฮตทริกครั้งที่เจ็ดในพรีเมียร์ลีก ตามด้วยการทำแฮตทริกได้อีกครั้งในสัปดาห์ต่อมา ในนัดที่ซิตีบุกไปชนะเวสต์แฮม 3–1 ส่งผลให้แมนเชสเตอร์ซิตีแซงหน้าลิเวอร์พูลในการเป็นสโมสรที่ทำแฮตทริกได้มากที่สุดในยุคพรีเมียร์ลีก นอกจากนี้ การทำถึงเจ็ดประตูจากการลงเล่นเพียงสามนัดแรก ส่งผลให้โฮลันแซงหน้าเอดิน เจกอ ในการทำประตูมากที่สุดจากการลงเล่นสามนัดแรกในพรีเมียร์ลีก และเขากลายเป็นผู้เล่นคนแรกนับตั้งแต่พอล จีเวลล์ของแบรดฟอร์ดซิตีใน ค.ศ. 1994 ที่ทำแฮตทริกได้ถึงสองครั้งจากการลงแข่งขันในสามนัดแรกของพรีเมียร์ลีก ในวันที่ 14 กันยายน ค.ศ. 2024 โฮลันทำอีกสองประตูช่วยให้ทีมชนะเบรนท์ฟอร์ด 2–1 ทำให้เขายิงครบ 9 ประตู ทำลายสถิติของเวย์น รูนีย์ในการทำประตูมากที่สุดในสี่นัดแรกของพรีเมียร์ลีก

โฮลันทำครบ 100 ประตูในฐานะนักเตะซิตีเมื่อวันที่ 22 กันยายน ค.ศ. 2024 ในนัดที่เสมออาร์เซนอล 2–2 และยังเป็นประตูที่ 10 ในลีกจากการลงเล่น 5 นัด นอกจากนี้ เขายังทาบสถิติของคริสเตียโน โรนัลโด ในการทำ 100 ประตูจากการลงสนาม 105 นัดแรกให้แก่สโมสรในห้าลีกใหญ่ของยุโรป ต่อมา วันที่ 23 ตุลาคม ค.ศ. 2024 เขาทำสองประตูในนัดที่ซิตีบ้านชนะสปาร์ตา ปราก 5–0 ในยูฟ่าแชมเปียนส์ลีก และทำหนึ่งประตูในนัดที่ซิติบุกไปแพ้ไบร์ทตัน 1–2 ในวันที่ 9 พฤศจิกายน ค.ศ. 2024 และจากการลงสนามไปเพียง 75 นัด ทำให้เขากลายเป็นผู้เล่นที่ทำครบ 75 ประตูได้เร็วที่สุดในประวัติศาสตร์พรีเมียร์ลีก โฮลันทำสองประตูในนัดที่ซิตีเปิดบ้านเสมอไฟเยอโนร์ดในยูฟ่าแชมเปียนส์ลีก 26 พฤศจิกายน ค.ศ. 2024 ถือเป็นประตูที่ 50 ในการแข่งขันฟุตบอลยุโรปของเจ้าตัว

ในวันที่ 17 มกราคม ค.ศ. 2025 โฮลันขยายสัญญาระยะยาวกับสโมสรออกไปถึง ค.ศ. 2034 ซึ่งเดิมทีนั้นสัญญาฉบับเดิมจะสิ้นสุดใน ค.ศ. 2027 ถือเป็นการขยายสัญญาด้วยระยะเวลายาวนานที่สุดของพรีเมียร์ลีก โดยมีรายงานว่าโฮลันจะได้รับค่าตอบแทนสูงถึง 500,000 ปอนด์ต่อสัปดาห์ ภายหลังการอำลาทีมของไคล์ วอล์กเกอร์ โฮลันได้รับโอกาสเป็นกัปตันทีมครั้งแรกในวันที่ 15 กุมภาพันธ์ซึ่งซิตีเอาชนะนิวคาสเซิลยูไนเต็ด 4–0 ต่อมาในวันที่ 15 มีนาคม โฮลันทำประตูจากจุดโทษในนัดที่ทีมเสมอไบรตัน 2–2 ทำให้เขากลายเป็นผู้เล่นที่ใช้เวลาเร็วที่สุดในการมีส่วนร่วมกับประตู (นับรวมการทำประตูและแอสซิสต์) ครบ 100 ลูกในพรีเมียร์ลีก โดยใช้เวลา 94 นัด ทำลายสถิติของแอลัน เชียเรอร์

#### ฤดูกาล 2025–26:
โฮลันกลับมาทำผลงานโดดเด่นตั้งแต่ช่วงต้นฤดูกาล ในนัดแรกของพรีเมียร์ลีก ฤดูกาล 2025–26 วันที่ 16 สิงหาคม ค.ศ. 2025 โฮลันทำสองประตูพาทีมบุกไปชนะวุลเวอร์แฮมป์ตันวอนเดอเรอส์ 4–0 ต่อมาวันที่ 31 สิงหาคม 2025 โฮลันทำประตูได่ในนัดที่พบกับไบรตัน และกลายเป็นผู้เล่นที่ทำประตูได้มากที่สุดจาก 100 นัดแรกในพรีเมียร์ลีกด้วยจำนวน 88 ประตู ทำลายสถิติของอลัน เชียเรอร์ที่ทำไว้ 79 ประตู อีกสองสัปดาห์ต่อมา เขาทำสองประตูในนัดที่ซิตีเอาชนะยูไนเต็ด 3–0 ที่เอทิฮัดสเตเดียม อีกสี่วันต่อมา เขาทำประตูแรกในนัดที่ทีมเอาชนะนาโปลี 2–0 ในยูฟ่าแชมเปียนส์ลีก ฤดูกาล 2025–26 ทำสถิติเป็นผู้เล่นที่ทำครบ 50 ประตูเร็วที่สุดในรายการนี้ จากการลงเล่นเพียง 49 นัด โฮลันทำสองประตูช่วยให้ซิตีเปิดบ้านเอาชนะเบิร์นลีย์ 5–1 วันที่ 27 กันยายน 2025 และทำสองประตูในนัดที่เอาชนะเอฟเวอร์ตันวันที่ 18 ตุลาคม 2025 นับเป็นประตูที่ 11 ในพรีเมียร์ลีกจาก 8 นัดในฤดูกาลนี้

โฮลันสร้างสถิติสำคัญอีกครั้งในวันที่ 2 ธันวาคม 2025 ด้วยการเป็นผู้เล่นที่ทำครบ 100 ประตูเร็วที่สุดในพรีเมียร์ลีกในนัดที่สโมสรบุกไปชนะฟูลัม 5–4 จากการลงสนามเพียง 111 นัดทำลายสถิติของเชียเรอร์เมื่อปี 1995 ซึ่งลงสนามไป 124 นัด ต่อมาในวันที่ 8 กุมภาพันธ์ 2026 โฮลันทำประตูจากลูกจุดโทษในช่วงทดเวลาบาดเจ็บช่วยให้ทีมบุกไปชนะลิเวอร์พูล 2–1 นับเป็นครั้งแรกตั้งแต่ฤดูกาล 1936–37 ที่ซิตีเอาชนะลิเวอร์พูลได้ทั้งสองนัดเหย้าเยือนในเกมลีก เขาคว้าถ้วยรางวัลใบที่ 7 กับซิตีในนัดที่สโมสรเอาชนะอาร์เซนอล 2–0 ในอีเอฟแอลคัพ 2026 นัดชิงชนะเลิศ วันที่ 22 มีนาคม ค.ศ. 2026

## ทีมชาติ
แม้ว่าจะสามารถเลือกเล่นให้กับอังกฤษ แต่โฮลันเลือกเล่นให้กับนอร์เวย์และเป็นตัวแทนของทีมชาตินอร์เวย์ในหลายรุ่นอายุ ตอนที่เล่นให้กับทีมชาตินอร์เวย์รุ่นอายุไม่เกิน 19 ปี เมื่อวันที่ 27 มีนาคม ค.ศ. 2018 เขาทำแฮตทริกช่วยให้ทีมเอาชนะสกอตแลนด์ 5–4 ทำให้นอร์เวย์ผ่านเข้าไปเล่นในรอบสุดท้ายของฟุตบอลชิงแชมป์แห่งชาติยุโรป รุ่นอายุไม่เกิน 19 ปี 2018 ต่อมาในรอบสุดท้าย วันที่ 22 กรกฎาคม ค.ศ. 2018 โฮลันทำประตูให้กับทีมชาตินอร์เวย์รุ่นอายุไม่เกิน 19 ปีในนัดที่เสมอกับอิตาลี 1–1

วันที่ 30 พฤษภาคม ค.ศ. 2019 โฮลันทำ 9 ประตูช่วยให้นอร์เวย์เอาชนะฮอนดูรัส 12–0 ในการแข่งขันฟุตบอลโลกเยาวชนอายุไม่เกิน 20 ปี 2019 ที่ลูบลินในโปแลนด์ ทำให้เป็นชัยชนะที่ขาดลอยที่สุดของทีมชาตินอร์เวย์รุ่นอายุไม่เกิน 20 ปี และเป็นความพ่ายแพ้ขาดลอยที่สุดของทีมชาติฮอนดูรัสรุ่นอายุไม่เกิน 20 ปี นอกจากนี้ เขายังทำสถิติทำประตูมากที่สุดต่อหนึ่งนัดในฟุตบอลโลกเยาวชน และนัดนี้ก็เป็นนัดที่มีทีมชนะขาดลอยมากที่สุดในประวัติศาสตร์ฟุตบอลโลกเยาวชน อย่างไรก็ตาม นอร์เวย์ตกรอบแบ่งกลุ่มและโฮลันไม่ได้ทำประตูในนัดที่เหลือ แต่นั่นก็เพียงพอที่จะทำให้เขาได้รับรางวัลรองเท้าทองคำ

หลังจากที่ทำผลงานอันยอดเยี่ยมในฟุตบอลโลกเยาวชนอายุไม่เกิน 20 ปี 2019 ประกอบด้วยกับผลงานที่ดีกับเร็ดบุลซัลทซ์บวร์คที่เขาทำ 6 ประตูจากการลงเล่นในลีก 4 วันแรก ทำให้ในวันที่ 28 สิงหาคม ค.ศ. 2019 โฮลันจึงถูก Lars Lagerbäck เรียกติดทีมชาตินอร์เวย์ชุดใหญ่ในการแข่งขันฟุตบอลชิงแชมป์แห่งชาติยุโรป 2020 รอบคัดเลือก นัดที่จะพบกับมอลตาและสวีเดน เขาลงเล่นนัดแรกให้กับทีมชาติชุดใหญ่เมื่อวันที่ 5 กันยายน ค.ศ. 2019 ในนัดที่พบกับมอลตา วันที่ 4 กันยายน ค.ศ. 2020 โฮลันทำประตูแรกในนามทีมชาติในนัดที่แพ้ออสเตรีย 1–2 ในยูฟ่าเนชันส์ลีก ฤดูกาล 2020–21 ลีกบี ต่อมาในวันที่ 7 กันยายน ค.ศ. 2020 เขาทำสองประตูในนัดที่พบกับนอร์เทิร์นไอร์แลนด์ 

## รูปแบบการเล่น
thumb|โฮลันกระโดดข้ามแนวรับฝั่งตรงข้ามสมัยที่เล่นให้กับเร็ดบุลซัลทซ์บวร์คในปี 2019

โฮลันได้รับการยอมรับในด้านการวิ่งและก้าวที่ทรงพลัง ความเป็นนักกีฬา ความแข็งแรง และการจ่ายลูกบอลที่แม่นยำ การวิ่งของโฮลันในแนวรับฝั่งตรงข้ามทำให้เขาอยู่ในตำแหน่งที่ดีต่อการทำประตู โฮลันมีความเร็วจนเป็นที่ยอมรับว่าผู้เล่นทีมคู่แข่งมัวแต่สนใจลูกบอลจนเขาได้โอกาสสอดแทรกในช่องว่างระหว่างแนวรับคู่แข่งเพื่อเพิ่มทางเลือกให้กับเพื่อนร่วมกัมของเขา ในช่วงอาชีพเพียงระยะสั้น ๆ โฮลันกลายเป็นผู้เล่นที่ถนัดการทำประตู โดยเขาสามารถทำประตูได้ผ่านการยิงไกลอันทรงพลัง การยิงในตำแหน่งที่ดี การดวลตัวต่อตัวกับผู้รักษาประตู และการโหม่ง

ในฐานะผู้เล่นที่เล่นกันเป็นทีม โฮลันเป็นผู้ที่อ่านเกมได้อย่างมีสัญชาตญาณและรวดเร็ว จนกระทั่งว่าความเร็วในการกระโจนทำให้เขามีกรอบผู้เล่นที่กว้าง เขาสามารถเอาชนะการครอบครองบอลหรือจ่ายบอลยาวย้อนหลังให้กับเพื่อนร่วมทีมได้ ช่วงที่เล่นให้กับดอร์ทมุนท์ การเล่นเชิงกลยุทธ์ของเขาช่วยให้เพื่อนร่วมทีมอย่างเจดอน แซนโช, อัชร็อฟ ฮะกีมี และตอร์กาน อาซาร์ มีพื้นที่สำหรับทำประตูหรือแอสซิสต์ได้ เมื่อโฮลันกำลังจะเชื่อมเกม เขาจะอยู่ในตำแหน่งอ้างอิงและใช้ความแข็งแกร่งป้องกันบอลจากคู่แข่งได้

โฮลันสามารถวิ่งผ่านและหลอกกองหลังฝั่งตรงข้าม ขณะเดียวกันก็เปลี่ยนทิศทางการวิ่งไปด้วย นอกจากนี้ เขายังเรียกฟาล์วได้กลายครั้ง ความแม่นยำในการวิ่งทำให้เขากระโจนไปยังตำแหน่งที่ต้องการได้ และการเคลื่อนไหวที่เฉียบคมอย่างการวิ่งซิกแซ็กและการเคลื่อนที่สองจังหวะ ทำให้เขาเคลื่อนที่ได้อย่างลื่นไหล สิ่งนี้เป็นผลดีเมื่อเขาอยู่ในกรอบเขตโทษและมีโอกาสในการทำประตูหรือโจมตีกองหลังหรือตัดบอลเข้าใน 

## ชีวิตส่วนตัว
โฮลันเป็นบุตรของ Alf-Inge Håland อดีตนักฟุตบอลของนอตทิงแฮมฟอเรสต์ ลีดส์ยูไนเต็ด และแมนเชสเตอร์ซิตี และ Gry Marita Braut อดีตนักสัตตกรีฑาหญิง เขาเกิดที่ลีดส์และสนับสนุนลีดส์ยูไนเต็ด ในบทความสัมภาษณ์ของหนังสือพิมพ์นอร์เวย์ *Aftenposten* เมื่อเดือนกุมภาพันธ์ ค.ศ. 2017 โฮลันกล่าวว่าอยากคว้าแชมป์พรีเมียร์ลีกกับลีดส์

โฮลันกล่าวถึงคริสเตียโน โรนัลโด, มิชู, เจมี วาร์ดี และโรบิน ฟัน แปร์ซีเป็นแรงบันดาลใจ และยกให้เฟอร์จิล ฟัน ไดก์กับเซร์ฆิโอ ราโมสเป็นสองกองหลังที่แข็งแกร่งที่สุดเท่าที่เขาเคยเผชิญหน้าในสนาม

## สถิติอาชีพ
### สโมสร

### ทีมชาติ

#### ประตูในนามทีมชาติ

## เกียรติประวัติ
**[[สโมสรฟุตบอลเร็ดบุลซัลทซ์บวร์ค|เร็ดบุลซัลทซ์บวร์ค]]**
* ออสเตรียนบุนเดิสลีกา: 2018–19, 2019–20
* ออสเตรียนคัพ: 2018–19

**[[โบรุสซีอาดอร์ทมุนท์]]**
* เดเอ็ฟเบ-โพคาล: 2020–21
**[[สโมสรฟุตบอลแมนเชสเตอร์ซิตี|แมนเชสเตอร์ซิตี]]** 

* พรีเมียร์ลีก: 2022–23, 2023–24
* เอฟเอคัพ: 2022–23; รองชนะเลิศ: 2023–24
* เอฟเอคอมมิวนิตีชีลด์: 2024
* ยูฟ่าแชมเปียนส์ลีก: 2022–23
* ยูฟ่าซูเปอร์คัพ: 2023

**นอร์เวย์ อายุไม่เกิน 17 ปี**
* ไซเรงกาคัพ: 2016

**รางวัลส่วนตัว**
* ผู้หน้าใหม่ยอดเยี่ยมแห่งปีของเอลีเตอเซเรียน: 2018
* นักฟุตบอลยอดเยี่ยมแห่งปีของออสเตรีย: 2019
* รองเท้าทองคำ ฟุตบอลโลกเยาวชนอายุไม่เกิน 20 ปี: 2019
* ทีมผู้เล่นหน้าใหม่ยอดเยี่ยมของยูฟ่าแชมเปียนส์ลีก: 2019
* ผู้เล่นยอดเยี่ยมประจำฤดูกาลของบุนเดิสลีกา: 2020–21
* ผู้เล่นยอดเยี่ยมประจำเดือนของบุนเดิสลีกา: มกราคม 2020, พฤศจิกายน 2020, เมษายน 2021
* ผู้หน้าใหม่ยอดเยี่ยมประจำเดือนของบุนเดิสลีกา: มกราคม 2020, กุมภาพันธ์ 2020
* ทีมยอดเยี่ยมประจำฤดูกาลของบุนเดิสลีกา: 2020–21
* ทีมยอดเยี่ยมแห่งปีของยูโรเปียนสปอร์ตสแม็กกาซีนส์: 2019–20
* โกลเดนบอย: 2020
* FIFA FIFPro World11: 2020 (กองหน้าตัวที่ 4)
* Gullballen: 2020
* Kniksen's honour award: 2020
* ผู้ทำประตูสูงสุดในยูฟ่าแชมเปียนส์ลีก: 2020–21
* ทีมยอดเยี่ยมประจำฤดูกาลของยูฟ่าแชมเปียนส์ลีก: 2020–21
* ทีมยอดเยี่ยมประจำฤดูกาลของพรีเมียร์ลีก: 2022–23
* นักฟุตบอลยอดเยี่ยมของพีเอฟเอ: 2022–23
* ถ้วยรางวัลแกร์ท มึลเลอร์: 2023
* โกลบ ซอคเกอร์ อวอร์ดส์: 2023
* นักฟุตบอลยอดเยี่ยมแห่งปีโดยนิตยสารเวิลด์ซอคเกอร์ (World Soccer): 2023
* ลอริอุสเวิลด์สปอตส์อะวอดส์ สาขานักกีฬาชายยอดเยี่ยมแห่งปี: 2024( ได้รับการเสนอชื่อ)

## อ้างอิง

## แหล่งข้อมูลอื่น

*Profile at the Borussia Dortmund website
*
*

หมวดหมู่:นักฟุตบอลชาวนอร์เวย์
หมวดหมู่:นักฟุตบอลทีมชาตินอร์เวย์
หมวดหมู่:ผู้เล่นสโมสรฟุตบอลเร็ดบุลซัลทซ์บวร์ค
หมวดหมู่:ผู้เล่นโบรุสซีอาดอร์ทมุนท์
หมวดหมู่:ผู้เล่นสโมสรฟุตบอลแมนเชสเตอร์ซิตี
หมวดหมู่:ผู้เล่นในบุนเดิสลีกา
หมวดหมู่:ผู้เล่นในพรีเมียร์ลีก
หมวดหมู่:กองหน้าฟุตบอล
หมวดหมู่:ผู้เล่นในออสเตรียนฟุตบอลบุนเดิสลีกา
หมวดหมู่:ผู้เล่นในเอลีเตอเซเรียน
หมวดหมู่:บุคคลจากลีดส์
หมวดหมู่:ผู้เล่นในชุดชนะเลิศยูฟ่าแชมเปียนส์ลีก